Dogter hoor op wittebrood van ma se moordJohannes en Marietha Willemse (Foto: Verskaf) Johannes en Marietha Willemse se dogter was op haar wittebrood toe die egpaar die naweek in haar huis op die Pinnacle Point-landgoed in Mosselbaai aangeval is. Die egpaar se huis is reg langs hul dogter se huis op dié landgoed geleë. Die bejaarde egpaar moes ’n ogie oor hul dogter se huis hou toe Marietha (79) Saterdag grusaam in dié huis vermoor is, het dr. Llewellyn Curlewis, strafregkenner wat namens die familie as woordvoerder optree, Maandagmiddag bevestig. Volgens Curlewis het die egpaar se dogter, Mia Heuer, reeds Sondagaand vanuit Doebai in Suid-Afrika geland. Haar wittebrood is ná die tragiese nuus van haar ma se moord kortgeknip. Haar broer, Louw Willemse, het vroeër vandag vanuit Pretoria in Mosselbaai geland. Volgens wat Maroela Media verstaan, is Heuer, Willemse en hul ander suster tans bymekaar. Die drie kinders sou na verwagting vandag vir die eerste keer met die landgoed vergader. “Daar is nou ’n massiewe klomp administrasie wat moet gebeur,” verduidelik Curlewis. Dit sluit in hul ma se begrafnisreëlings terwyl hul 86-jarige pa behandeling in die hospitaal ontvang. Johannes het Saterdag omstreeks 10:00 alarm gemaak by die bure waarna daar ondersoek ingestel is en Marietha in die slaapkamer aangetref is. Die polisie is ontbied en Marietha se liggaam is in ŉ stoel aangetref. Sy het ŉ wond aan haar nek gehad. Johannes het verskeie steekwonde opgedoen en is ná die aanval na ’n hospitaal geneem vir mediese behandeling. Die Pinnacle Point-landgoed in Mosselbaai. (Foto: Maroela Media) “Een van die groot dinge waaroor die familie uitsluitsel sal wil hê, is hóé dit kon gebeur het,” vertel Curlewis. “Só ’n grusame moord behoort nie by ’n plek soos die Pinnacle Point-landgoed plaas te vind nie. Daar moes gevaartekens gewees het en ons wil weet wat daar aangegaan het. Die samelewing moet besef jy is nêrens veilig nie. Nie eers ’n plek soos Pinnacle Point nie. “Maar vir nou moet daar eers op die polisie gewag word om hul ondersoek af te handel.” Die huiseienaarsvereniging van die Pinnacle Point-landgoed het Sondag in ’n verklaring gesê beeldmateriaal wat deur die landgoed se veiligheidskameras opgeneem is, is aan die polisie verskaf om hulle met hul ondersoek te help. “Die landgoed beskik oor gevorderde sekuriteitskameras en stelsels wat 24 uur per dag in werking is. ŉ Interne ondersoek het in hierdie stadium geen defekte of stelselonderbrekings getoon in die tydperk waartydens die voorval moontlik kon plaasgevind het nie,” het Harry Hill namens die huiseienaarsvereniging in ŉ verklaring gesê. Die Pinnacle Point-landgoed in Mosselbaai. (Foto: Maroela Media) “Die St. Blaize- openbare wandelpad, waaroor ŉ servituut geregistreer is, loop oor die omheinde landgoed van 438 hektaar. Veiligheidswagte is 24 uur per dag aan die diens by die wandelpad se ingange, en dit word ook deur termiese en analitiese sekuriteitskameras gemonitor. “Die landgoed grens vir ongeveer 4,3 km aan die rotsbesaaide kuslyn en ook afgronde. Die res grens aan digbeboste onbewoonde munisipale eiendom.” Enigiemand met inligting oor die voorval word versoek om die ondersoekbeampte, ao. Geoffrey Moos, te kontak op 044 606 5631 of 079 163 7659.